61. ΑΠΟΦΑΣΗ ΥΠΟΥΡΓΟΥ ΓΕΩΡΓΙΑΣ Αριθ. 168124/3755 της 30 Σεπτ./15 Οκτ.  1981 (ΦΕΚ Β΄ 634) Περί κυκλοφορίας αυτοκινουμένων φορτωτών ξυλείας. Έχοντας υπόψη: 1.Τις διατάξεις του άρθρ. 2 του Κώδικα Οδικής Κυκλοφορίας (Νόμ. 614/77) περί ορισμού οχημάτων-μηχανημάτων κ.λ.π. 2.Τις διατάξεις των αρθρ. 81, 84, 87 και 88 του ΚΟΚ, που αναφέρονται στις Τεχνικές Προδιαγραφές των οχημάτων και στην ταξινόμηση, απογραφή και χορήγηση αδειών κυκλοφορίας των αγροτικών μηχανημάτων. 3.Τη 224632/14.5.80 κοινή απόφαση των Πρωθυπουργού και Υπουργού Γεωργίας «περί αναθέσεως ασκήσεως αρμοδιοτήτων στους Υφυπ. Γεωργίας». 4.Τις 127553/1442/17.6.80 και 183643/1825/ 11.9.80 αποφάσεις μας περί απογραφής και αδειών κυκλοφορίας των αυτοκινουμένων δασικών μηχανημάτων. 5.Την 155772/957/29.5.1981 απόφασή μας περί κυκλοφορίας αυτοκινουμένων φορτωτών ξυλείας και την ανάγκη συμπληρώσεως αυτής, αποφασίζουμε: Συμπληρώνοντας την 155772/957/29.5.1981 απόφασή μας «περί κυκλοφορίας αυτοκινουμένων φορτωτών ξυλείας», ορίζουμε τα κατωτέρω: 1.Χαρακτηρίζουμε ως δασικά μηχανήματα τα οχήματα που αναφέρονται στην ανωτέρω απόφασή μας και τα οποία έχουν προσαρμόσει οιονδήποτε τύπο μηχανισμού φορτώσεως ξυλείας που πληροί τις τεχνικές προδιαγραφές που απαιτούνται και είναι εισαγωγής εκ του εξωτερικού και κατασκευής της τελευταίας δεκαετίας. 2.Δικαίωμα κτήσεως αδείας κυκλοφορίας των ανωτέρω μηχανημάτων έχουν όσοι εισάγουν, μεμονωμένα τους μηχανισμούς φορτώσεως, εκ του εξωτερικού για δική τους χρήση και οι οποίοι δεν θα μπορούν να εκποιήσουν το μηχάνημα στο οποίο θα προσαρμοστεί ο μηχανισμός για χρονικό διάστημα 2 ετών, εκτός ειδικών περιπτώσεων(θανάτου, ανιάτου ασθενείας κ.λ.π.) και τις οποίες θα κρίνει η Υπηρεσία. 3.Για τη λήψη της εγκρίσεως τύπου του μηχανήματος σύμφωνα με τη διαδικασία της 155772/957/29.5.81 αποφάσεώς μας, θα προσκομίζονται υπό των ενδιαφερομένων για το μηχανισμό τα εξής δικαιολογητικά: α)Τα τελωνειακά έγγραφα εισαγωγής. β)Τυχόν PROSPECTUS του εργοστασίου κατασκευής και αποδεικτικά στοιχεία αγοράς του μηχανισμού. γ)Βεβαίωση Μηχανολόγου Ανωτέρας ή Ανωτάτης Σχολής που θα φαίνεται η καλή και ασφαλής λειτουργία του μηχανισμού. δ)Υπεύθυνη δήλωση του Νόμ. 105/69 από τον ιδιοκτήτη ότι καθίσταται ο ίδιος υπεύθυνος για το «σέρβις» και την προμήθεια των στο μέλλον απαιτουμένων ανταλλακτικών. 4.Κατά τα λοιπά ισχύει η ανωτέρω μνημονευομένη απόφασή μας. 5.Η παρούσα απόφαση να δημοσιευθεί στην Εφημερίδα της Κυβερνήσεως και η ισχύς της θα αρχίσει από την ημέρα δημοσιεύσεως. 